เช็คด่วน! สนามบินเชียงใหม่ยกเลิก 90 เที่ยวบินเลี่ยงโคมยี่เป็ง 2-4 พ.ย.นี้
เช็คด่วน! เชียงใหม่ยกเลิก 90 เที่ยวบิน พร้อมทั้งเปลี่ยนแปลงเวลาทำการบิน 97 เที่ยวบิน เลี่ยงโคมยี่เป็ง 2-4 พ.ย.60
31 ต.ค. 2560

ผู้สื่อข่าวรายงานว่า ในช่วงเทศกาลยี่เป็งจังหวัดเชียงใหม่ ระหว่าง 2-4 พ.ย.60 จังหวัดเชียงใหม่ได้กำหนดแนวทางการปฏิบัติเกี่ยวกับการจัดทำและการปล่อยโคมควันโคมลอยอย่างเคร่งครัด คือ ห้ามปล่อยโคมลอยโคมควันในเขตพื้นที่ความปลอดภัยในการเดินอากาศ
โดยยกเว้นแต่เป็นการปล่อยตามประเพณียี่เป็ง (ลอยกระทง) ในวันขึ้น 15 ค่ำ เดือน 12 และวันแรม 1 ค่ำ เดือน 12 ซึ่งในปีนี้ตรงกับวันที่ 3 และ 4 พ.ย.60 และให้อยู่ภายใต้เงื่อนไข คือ ให้ปล่อยโคมลอย/โคมไฟ ระหว่างเวลา 19.00-01.00 น. ส่วนโคมควันสามารถปล่อยได้ในวันที่ 3 พ.ย.60 ระหว่างเวลา 10.00-12.00 น.
นาวาอากาศตรีมณธนิก รักงาม ผู้อำนวยการท่าอากาศยานเชียงใหม่ บริษัท ท่าอากาศยานไทย จำกัด (มหาชน) หรือ AOT เปิดเผยว่า จนถึงวันนี้ (31 ต.ค.) มีเที่ยวบินยกเลิก-เปลี่ยนแปลงเวลาการบิน ในช่วงเทศกาลยี่เป็ง ระหว่าง 2-4 พ.ย.60 รวมทั้งสิ้น 187 เที่ยวบินแล้ว หรือคิดเป็นร้อยละ 29 ของเที่ยวบินที่ทำการบินทั้งหมด
ขณะที่มีเที่ยวบินที่ยกเลิกจำนวน 90 เที่ยวบิน เป็นเที่ยวบินในประเทศ 66 เที่ยวบิน และเที่ยวบินระหว่างประเทศ 24 เที่ยวบิน , เที่ยวบินที่เปลี่ยนแปลงเวลาทำการบิน 97 เที่ยวบิน เป็นเที่ยวบินภายในประเทศ 67 เที่ยวบิน และเที่ยวบินระหว่างประเทศ 30 เที่ยวบิน
ทั้งนี้สายการบินต่างๆ ยกเลิกและเปลี่ยนแปลงเวลาทำการบินเพิ่มเติมในวันที่ 2 พ.ย.60 เนื่องจากจังหวัดลำพูน ซึ่งเป็นพื้นที่แนวร่อนของอากาศยาน ได้ออกประกาศอนุญาตให้ปล่อยโคมลอย/โคมไฟ ได้ระหว่างวันที่ 2-4 พ.ย.ด้วย
อย่างไรก็ตามการเปลี่ยนแปลงและยกเลิกเที่ยวบินดังกล่าว เชื่อว่าไม่ส่งผลกระทบต่อการให้บริการประชาชน เนื่องจากสายการบินได้ประชาสัมพันธ์ให้ผู้โดยสารและนักท่องเที่ยวทราบล่วงหน้า เพื่อวางแผนการเดินทางแล้ว
สำหรับการรณรงค์เรื่องการปล่อยโคมลอยให้ปลอดภัย ก่อนหน้านี้ท่าอากาศยานเชียงใหม่ ได้มีหนังสือขอความร่วมมือไปยังหน่วยงานราชการ และเอกชน องค์กรปกครองส่วนท้องถิ่น รวมถึงวัด สถานศึกษาและชุมชน ที่อยู่ในเขตความปลอดภัยในการเดินอากาศ เกี่ยวกับการปล่อยโคมลอยที่เหมาะสมในช่วงเทศกาลลอยกระทงอย่างเคร่งครัด
รวมทั้งเน้นย้ำให้ปฏิบัติตามประกาศ